Kaliňák, Robert, podpredseda vlády a minister vnútra SR (2014-11-09):
Nechcem s vami diskutovať na túto tému, ja vám len chcem povedať, že my sme to kritizovali, pán poslanec. Kritizovali sme zavedenie poplatkov v zdravotníctve. Možno si to už dneska málokto pamätá, lebo už bolo to pred ôsmimi rokmi. A povedali sme, že zrušíme tie poplatky, že sa nám nepáčia. Aj sme ich zrušili. (Reakcie z pléna.) Až má niekto záujem si vybrať vodičský preukaz a lekár mu za to niečo vyúčtuje, to je jedna vec. To asi nesúvisí s jeho ošetrením, že, pán poslanec. Neriešme to. Takisto ste kritizovali aj tie vianočné dôchodky. A nezrušili ste ich. Ak teraz kritizujete zavedenie cestovania zadarmo a chcete prejaviť tú odvahu, o ktorej hovoríte, a byť teda integrálnymi, teším sa na vaše predvolebné bilbordy, kde budete mať nadpis: „Zrušíme cestovanie zadarmo.“ (Potlesk.) No schválne som veľmi na to zvedavý, či niekedy tú svoju odvahu presadzovať „správne názory“, ako vy im hovoríte, naozaj aj budete mať. Rád by som videl ten bilbord s nadpisom „Zrušíme cestovanie pre študentov a dôchodcov zadarmo.“ Ja viem, že sa konfrontujete práve s dobrým sociálnym programom a ťažko sa to počúva, lebo predsa len ste pod tlakom verejnosti v tomto prípade, lebo ste tiež mali možnosť takéto niečo urobiť. Boli ste tu 10 rokov. Mohli ste to kedykoľvek spraviť. Ale nespravili ste to. A to je ten hlavný rozdiel, ktorý nás rozlišuje. Toľko máte v ústach ľudí, ktorí hľadajú prácu, občanov Slovenskej republiky. Čo bola jedna z prvých vecí, ktorú ste urobili keď ste nastúpili? Zrušili ste sociálny Zákonník práce a nechali ste ľudí na voľno prepúšťať len tak slovami zamestnávateľa: „Nepáči sa mi, von z roboty.“ (Potlesk.) Čože je to? Totiž treba podporovať podnikateľské prostredie a celé sa to schováva za vetu flexibilita trhu práce. Flexibilita trhu práce, to sú také obvyklé formulky, ktoré pravica často používa, aby sa ľudia dali z práce ľahšie vyhadzovať. A to je proste fakt. Pán poslanec Kaník, môžete točiť hlavou v tomto prípade, koľko chcete, ale flexibilita trhu práce vo vašom ponímaní znamená ľahko sa zbaviť ľudí vo veku nad 50 rokov, pretože nevedia dobre možno jazyky, pretože im to minulý režim neumožnil sa ich dobre naučiť. Ako ľahko sa dneska zamestnávajú 50-roční ľudia? A to sú tí, ktorí im začínajú vadiť, lebo častejšie bývajú chorí. Pán poslanec Matovič je podnikateľ. On sa o svojich zamestnancov staral, to už viackrát bolo povedané. Ale povedzte mi, správajú sa zamestnávatelia presne tak, keď mám ženu s dvoma malými deťmi, je v nevýhode pri zamestnaní, keď sa jej to druhé dieťa narodí, hneď ako budem môcť, môžem ju vyhodiť? To isté platí o ľuďoch, ktorí prekonajú päťdesiatku? To je tá flexibilita práce, o ktorej hovoríte? A to je presne to. Kritizovali sme to, ale nabrali sme odvahu, aby sme to zmenili. A jedna z prvých vecí, ktorú sme prijali, je práve tam... (Reakcia z pléna.) Nezamestnanosť je o 2 % menšia, ako bola za vás, pán poslanec. (Potlesk.) Tu platí presne to isté, čo platilo aj v prípade tých cien plynu. To je presne to isté. Jednoducho tu máte konfrontáciu s reálnymi číslami alebo teda číslami rozpočtu. To sa nedá oklamať. To bude strašné, keď sa Zákonník práce prijme, keď zvýšite minimálnu mzdu, všetci budú prepustení. Koľko ľudí bolo prepustených na Slovensku, pretože bola zvýšená minimálna mzda? Toľko ste o tom v parlamente rozprávali. Viete, a opäť sme pri tých ľuďoch, keď chcete kritizovať, máte plné ústa ľudí, ako vy hájite ich záujmy. (Reakcia z pléna.) Pán poslanec Kaník, sám tomu neveríte, čo hovoríte, pretože práve o odvahe zvýšiť minimálnu mzdu na úkor peňazí rozpočtu, pretože nezvyšujeme záťaž pre podnikateľov, presne viete... (Prerušenie vystúpenia predsedajúcou.)